


Na podlagi prvega in drugega odstavka 44.a člena Zakona o zdravstveni dejavnosti (Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19, 82/20, 152/20 – ZZUOOP, 203/20 – ZIUPOPDVE, 112/21 – ZNUPZ, 196/21 – ZDOsk, 100/22 – ZNUZSZS, 132/22 – odl. US, 141/22 – ZNUNBZ, 14/23 – odl. US, 84/23 – ZDOsk-1, 102/24 – ZZKZ, 32/25 in 112/25 – odl. US) in  Statuta Občine Ig (Uradni list RS, št. 39/2016) in Statuta Občine Škofljica (Ur. l. RS št. 47/19), je Občinski svet Občine Ig na ___. redni seji, dne ______, in Občinski svet Občine Škofljica na ___. redni seji, dne ______, sprejel

O D L O K 
o podelitvi koncesij za opravljanje javne službe na področju 
zdravstvene dejavnosti družinske medicine in fizioterapije na območju Občin Ig in Škofljica

1. člen 
Ta odlok je koncesijski akt, s katerim občini Ig in Škofljica kot koncedenta, ob upoštevanju stanja in predvidenega razvoja mreže javne zdravstvene službe, določata vrsto, območje in predviden obseg opravljanja koncesijske dejavnosti, trajanje koncesij in možnost podaljšanja koncesijskega razmerja za opravljanje javne zdravstvene službe na področju zdravstvene dejavnosti družinske medicine in na področju zdravstvene dejavnosti fizioterapije na območju občin Ig in Škofljica.

S tem odlokom se v skladu z zakonom, ki ureja zdravstveno dejavnost, določi utemeljitev razlogov za podelitev koncesije, skladno z zakonom, ki ureja zdravstveno dejavnost.

2. člen 
Ta odlok ureja podelitev koncesij za opravljanje javne službe na območju občin Ig in Škofljica v mreži zdravstvene službe, in sicer:
– koncesije na področju zdravstvene dejavnosti družinske medicine v predvidenem obsegu 1,00 programa/tima in
– koncesije na področju zdravstvene dejavnosti fizioterapije v predvidenem obsegu 1,00 programa/tima.

Koncesiji se podelita za obdobje 15 let, šteto od dneva začetka opravljanja koncesijske dejavnosti. Obdobje podelitve koncesije se lahko podaljša na način in pod pogoji, določenimi z zakonom, ki ureja zdravstveno dejavnost.

3. člen
Koncesija za opravljanje zdravstvene dejavnosti se podeli, če koncedenta ugotovita, da javni zdravstveni zavod ne more zagotavljati opravljanja zdravstvene dejavnosti v obsegu, kot je določen z mrežo javne zdravstvene službe, oziroma če javni zdravstveni zavod ne more zagotoviti potrebne dostopnosti do zdravstvenih storitev.

Koncesiji na področju zdravstvene dejavnosti družinske medicine in na področju zdravstvene dejavnosti fizioterapije se podelita zaradi zagotovitve dodatnih programov, ki sta jih občini Ig in Škofljica pridobili skupaj, in sicer enega tima družinske medicine in enega tima fizioterapije. Potreba po dodatnih programih izhaja iz večanja števila prebivalcev občin Ig in Škofljica. Sosednji javni zdravstveni zavodi ne morejo zagotoviti opravljanja zdravstvene dejavnosti v obsegu, kot je to določeno z mrežo javne zdravstvene službe, s čimer ni zagotovljena potrebna dostopnost do navedenih zdravstvenih storitev.

4. člen
Javno službo v osnovni zdravstveni dejavnosti na področju zdravstvene dejavnosti družinske medicine in na področju zdravstvene dejavnosti fizioterapije v mreži zdravstvene službe na območju občin Ig in Škofljica na podlagi koncesije opravljajo domače in tuje pravne in fizične osebe, če izpolnjujejo pogoje, določene z zakonom, podzakonskimi akti, odlokom in drugimi predpisi, ki urejajo način izvajanja javne službe.

5. člen
Koncesija je pooblastilo, ki se podeli fizični ali pravni osebi za opravljanje javne zdravstvene službe.

Zdravstveno dejavnost na področju zdravstvene dejavnosti družinske medicine oziroma na področju zdravstvene dejavnosti fizioterapije na območju občin Ig in Škofljica na podlagi koncesije opravlja koncesionar v svojem imenu in za svoj račun na podlagi pooblastila občine.

6. člen
Koncesiji za področje zdravstvene dejavnosti družinske medicine in za področje zdravstvene dejavnosti fizioterapije v mreži zdravstvene službe se podelita za območje občin Ig in Škofljica.

Uporabniki na območju občin imajo pravico do uporabe storitev javne službe na pregleden in nepristranski način pod pogoji, določenimi z zakonom in na njegovi podlagi sprejetimi predpisi.

Občini Ig in Škofljica zaradi zagotavljanja javnega interesa izvedeta skupni postopek za podelitev koncesij po tem odloku. Ta odlok sprejmeta občinska sveta obeh občin v enakem besedilu pred izvedbo skupnega postopka.

Občini v postopku podelitve koncesij nastopata kot sokoncedenta. Vsaka občina v postopku odloča in izvaja naloge koncedenta za območje svoje občine, pri čemer si občini medsebojno usklajujeta vsa dejanja v postopku.

Občini medsebojne pravice in obveznosti, ki niso urejene s tem odlokom, podrobneje uredita s pogodbo o medsebojnih razmerjih pri izvedbi skupnega postopka in izvajanju koncesij.

7. člen
Koncesija se podeli na podlagi izvedenega javnega razpisa, ki se objavi na spletni strani občin Ig in Škofljica in portalu javnih naročil.

Javni razpis mora poleg podatkov glede na posebnost osnovne zdravstvene dejavnosti  vsebovati tudi podatke, ki jih določa zakon, ki ureja zdravstveno dejavnost.

Razpisna dokumentacija mora biti pripravljena v skladu z zakonom in tem odlokom in se sočasno z javnim razpisom objavi na spletni strani občin Ig in Škofljica in na portalu javnih naročil in mora vsebovati najmanj tisto vsebino, ki jo predpisuje zakon, ki ureja zdravstveno dejavnost.

8. člen
Ponudnik mora za pridobitev in opravljanje koncesije izpolnjevati pogoje, ki jih določa zakon, ki ureja zdravstveno dejavnost in druge pogoje, opredeljene v razpisni dokumentaciji.

Pri izboru koncesionarja občini Ig in Škofljica upoštevata merila, ki jih določa zakon, ki ureja zdravstveno dejavnost in druge okoliščine in merila, glede na posebnost osnovne zdravstvene dejavnosti določene v razpisni dokumentaciji.

9. člen
Koncesiji za opravljanje javne službe na področju družinske medicine in na področju fizioterapije na primarni ravni zdravstvene dejavnosti občini podelita s soglasjem ministrstva, pristojnega za zdravje, z odločbo o izbiri koncesionarja. Ministrstvo, pristojno za zdravje, poda predhodno soglasje v 30 dneh od prejema popolne vloge.

Medsebojna razmerja v zvezi z opravljanjem koncesije občina in koncesionar uredita s koncesijsko pogodbo.

10. člen
Nadzor nad izvajanjem koncesijske odločbe in koncesijske pogodbe v delu, ki se nanaša na razmerje med občinama Ig in Škofljica in koncesionarjem oziroma  njune medsebojne pravice in obveznosti, izvajata obe občini.

Koncesionar mora na zahtevo občin Ig in Škofljica v roku, ki mu ga določita, poročati o svojem poslovanju v delu, ki se nanaša na opravljanje koncesijske dejavnosti.


11. člen
Koncesijska pogodba preneha na način in pod pogoji, določenimi z zakonom, ki ureja zdravstveno dejavnost.


12. člen
Občini Ig in Škofljica z odločbo odvzameta koncesionarju koncesijo na način in pod pogoji, določenimi z zakonom, ki ureja zdravstveno dejavnost.


13. člen
Koncesija, ne glede na zakon, ki ureja javno-zasebno partnerstvo, ni predmet dedovanja, prodaje, prenosa ali druge oblike pravnega prometa. Pravni posel v nasprotju s prejšnjim stavkom je ničen.
Koncesija je vezana na izvajalca zdravstvene dejavnosti, njegov pravni status in dejanskega lastnika v času izdaje koncesijske odločbe. Če se pravni status oziroma dejanski lastnik izvajalca zdravstvene dejavnosti v času trajanja koncesijskega razmerja spremeni, se koncesija odvzame.
Koncesija je vezana na obseg podeljene koncesijske dejavnosti, kot je določen s koncesijsko odločbo. Koncesionar lahko izvaja zdravstveno dejavnost izven obsega podeljene koncesijske dejavnosti le kot tržno dejavnost v skladu z dovoljenjem za opravljanje zdravstvene dejavnosti in pod pogoji, določenimi z zakonom, ki ureja zdravstveno dejavnost.

14. člen
Za koncesije, vključno z ureditvijo pravnega varstva, se uporablja zakon, ki ureja javno-zasebno partnerstvo, če z zakonom, ki ureja zdravstveno dejavnost, posamezno vprašanje ni rešeno. 

15. člen
Občini Ig in Škofljica na ta odlok predhodno pridobita soglasje ministrstva, pristojnega za zdravje, in Zavoda za zdravstveno zavarovanje Slovenije.

16. člen
Ta odlok začne veljati naslednji dan po objavi.



Št. ____________						Župan Občine Ig 
Ig, ______________						Zlatko Usenik l. r.	

							
Št. ____________						Župan Občine Škofljica
Škofljica, ______________					Primož Cimerman l. r.

